B. Bugár, podpredseda NR SR: (2006-04-21):
Otváram rozpravu a pýtam sa, či sa hlási do rozpravy niekto z poslancov ústne. Konštatujem, že nie je to tak. Vyhlasujem rozpravu za skončenú. A prerušujem rokovanie o tomto bode programu. V rokovaní budeme pokračovať návrhom účtovnej závierky Sociálnej poisťovne za rok 2005 (tlač 1546). Návrh uvedie predseda Rady riaditeľov Sociálnej poisťovne František Halmeš. Nech sa páči. F. Halmeš, predseda Rady riaditeľov Sociálnej poisťovne: Vážený pán podpredseda, vážené panie poslankyne, páni poslanci, návrh účtovnej závierky Sociálnej poisťovne za rok 2005 predkladám z poverenia rady riaditeľov a v súlade s príslušnými právnymi normami. Návrh bol prerokovaný jednak radou riaditeľov, ale aj Dozornou radou Sociálnej poisťovne, ktorá k nemu nemala pripomienky a prijala jednomyseľné uznesenie. Návrh pozostáva z troch častí, čo sú súvaha, výkaz ziskov a strát a poznámky. A jeho súčasťou je v súlade s § 123 ods. 2 písm. g) zákona o sociálnom poistení aj správa o kontrolnej činnosti dozornej rady za rok 2005. Súvaha a výkaz ziskov a strát poskytujú informácie o celkovej hospodárskej situácii Sociálnej poisťovne a vyjadrujú celkovú majetkovú a finančnú situáciu, ako aj stav pohľadávok a záväzkov a rozdiel majetku a záväzkov. Záverečná časť prílohy je venovaná plneniu rozpočtu príjmov a výdavkov a nákladov Sociálnej poisťovne a tvorbe fondov k 31. decembru 2005. Hospodárenie Sociálnej poisťovne v roku 2005 bolo významnou mierou ovplyvnené zavedením povinného kapitalizačného systému, všeobecne známeho ako kapitalizačný pilier alebo 2. pilier dôchodkového poistenia, od 1. januára 2005. V rozpočte Sociálnej poisťovne na rok 2005 sa predpokladalo, že z uvedeného titulu sa príjmy Sociálnej poisťovne v starobnom poistení znížia o 5,6 mld. korún, čo malo zodpovedať počtu 854 000 sporiteľov podľa zákona o starobnom dôchodkovom sporení. Počiatočný počet vo februári 2005 sa predpokladal na úrovni viac ako 21 000 sporiteľov. Skutočný záujem, ako je všeobecne známe, prevýšil akékoľvek očakávania, už od 1. februára mala Sociálna poisťovňa zapísaných v registri viac ako 486 000 zmlúv, ich počet do konca roka narástol na viac ako 1,112 mil. Tento vývoj mal, pochopiteľne, za následok, že príjmy z poistného na starobné poistenie boli nižšie nie o spomínaných 5,6 mld. korún, ale o 8,6 mld. korún. Ďalších 577 mil. korún Sociálna poisťovňa postúpila dôchodkovým správcovským spoločnostiam zo základného fondu garančného poistenia. Spolu teda Sociálna poisťovňa postúpila dôchodkovým správcovským spoločnostiam príspevky na starobné dôchodkové sporenie vo výške 9,2 mld. korún. V bežnom roku 2005 predstavovali príjmy 113,255 mld. korún a výdavky 120,957 mld. korún, z čoho vyplýva, že hospodárenie Sociálnej poisťovne v bežnom roku skončilo s deficitom 7,702 mld. korún. Avšak spolu s prevodom finančných prostriedkov z roku 2004 mala Sociálna poisťovňa v roku 2005 k dispozícii zdroje vo výške 132,789 mld. korún a celkový bilančný rozdiel k 31. decembru predstavoval aktívne saldo 11,832 mld. korún. Najväčší podiel na výdavkoch mali výdavky na dôchodkové dávky, ktoré v roku 2005 predstavovali viac ako 90 % všetkých výdavkov Sociálnej poisťovne. V absolútnej sume to bolo 109,293 mld. korún. Pretože celkové zdroje v dôchodkovom poistení vrátane prevodu z predchádzajúceho roka boli na úrovni 80,535 mld. korún, hospodárenie v tomto fonde skončilo s deficitom 28,758 mld. korún. Na krytie deficitu boli použité predovšetkým finančné prostriedky rezervného fondu, solidarity, ale aj finančné prostriedky základného fondu nemocenského poistenia, to bolo viac ako 7 mld. korún, základného fondu úrazového poistenia, to bolo viac ako 4,5 mld. korún, a základného fondu garančného poistenia vo výške 2 mld. korún. Po vykrytí deficitu v dôchodkovom poistení sa na celkovom bilančnom rozdiele, ktorý k 31. decembru 2005 predstavoval, ako som už uviedol, 11,832 mld. korún, jednotlivé fondy podieľali presne podľa údajov, ktoré máte k dispozícii v spoločnej správe. V roku 2005 Sociálna poisťovňa vytvorila správny fond vo výške 2,843 mld. korún, čo zodpovedá 3 % vybratého poistného na jednotlivé druhy poistenia. Spolu so zostatkom správneho fondu z roku 2004 mala v roku 2005 k dispozícii 3,363 mld. korún. Na zabezpečenie prevádzky použila 3,047 mld. korún. Záverom chcem ešte poznamenať, že pri obhospodarovaní finančných prostriedkov postupovala Sociálna poisťovňa podľa všeobecne záväzných právnych predpisov a dodržiavala všetky záväzné postupy. Vychádzajúc z uvedeného a podporného stanoviska dozornej rady prosím o schválenie uznesenia k závierke. Jednu vetu ešte poviem, že aktuálny vývoj hospodárenia, ktorý hodnotíme najmä z kreditov, predpokladá lepší ako rozpočtom plánovaný výsledok k polovici tohto roka, keď len za prvé dva mesiace bol výsledok hospodárenia lepší o 205 mil. korún. Okrem štandardného zlepšenia platenia poistného je to aj reálne nastavenie rozpočtu v podmienkach, ktoré boli reálne posúdené v jeho východiskách. Ďakujem za pozornosť.